b'\n_START_ARTICLE_\nMirnes \xc5\xa0i\xc5\xa1i\xc4\x87\n_START_SECTION_\nKlubska kariera\n_START_PARAGRAPH_\n\xc5\xa0i\xc5\xa1i\xc4\x87 je svojo prosfesionalno kariero za\xc4\x8del pri NK Rudar Velenje leta 2001. Leta 2003 je prestopil v Ilisiakos, med sezonami 2004 in 2006 pa je igral za klub AEL Larissa. Od tam je od\xc5\xa1el v Levedeiakos, od koder je za kratek \xc4\x8das od\xc5\xa1el v Iraklis. Po vrnitvi v Levedeiakos je na devetih tekmah dosegel dva gola, v za\xc4\x8detku sezone 2008-09 pa ga je trener Olympiacosa, Takis Lemonis pripeljal v ta gr\xc5\xa1ki klub, za katerega je podpisal tri in pol letno pogodbo v vrednosti 500.000 evrov._NEWLINE_Svoj prvi gol za novi klub je \xc5\xa0i\xc5\xa1i\xc4\x87 dosegel na tekmi proti klubu Atromitos. Navija\xc4\x8dem se je prikupil z golom na tekmi proti svojemu biv\xc5\xa1emu klubu Larissa, kar je Olympiacosu zagotovilo naslov gr\xc5\xa1kega prvaka._NEWLINE_Januarja 2009 je prestopil k beograjski Crveni zvezdi, a je zaradi nepla\xc4\x8devanja obveznosti iz kluba \xc5\xbee sredi poletja izstopil. Samostojno je treniral doma, v Velenju. Malo pred novim letom se je vrnil v Gr\xc4\x8dijo in podpisal polletno pogodbo (z mo\xc5\xbenostjo podalj\xc5\xa1anja) s tamkaj\xc5\xa1njim prvoliga\xc5\xa1em PAS Giannino. Ker je Giannina izpadla iz prvoliga\xc5\xa1ke dru\xc5\xa1\xc4\x8dine, se je \xc5\xa0i\xc5\xa1i\xc4\x87 vrnil v domovino in samostojno treniral za nastop na Svetovnem prvenstvu v Ju\xc5\xbeni Afriki. Prepri\xc4\x8danje, da mu bo nastop na Svetovnem prvenstvu odprl vrata za prestop v katero od mo\xc4\x8dnej\xc5\xa1ih lig, se je razblinilo, ko ga selektor Kek ni uvrstil na kon\xc4\x8dni seznam igralcev, ki so odpotovali v Ju\xc5\xbeno Afriko. Julija je podpisal enoletno pogodbo s solunskim prvoliga\xc5\xa1em Iraklisom, ki je novo sezono za\xc4\x8del prav z zmago nad \xc5\xa0i\xc5\xa1i\xc4\x87evim biv\xc5\xa1im klubom Olympiacosom, ob\xc4\x8dasni slovenski reprezentant pa je na igri\xc5\xa1\xc4\x8du pre\xc5\xbeivel 75. minut._NEWLINE_Pozimi je bil blizu odhoda iz Iraklisa, a se niso uspeli uskladiti glede pogojev prekinitve pogodbe. Ker nato svoje enoletne pogodbe z Iraklisom ni \xc5\xbeelel podalj\xc5\xa1ati, je izpadel iz kadra in v spomladanskem delu sezone prakti\xc4\x8dno ni igral. Sredi aprila 2011 je na\xc5\xa1el skupni jezik s klubom in podpisal novo, dveletno pogodbo.\n_START_SECTION_\nReprezentan\xc4\x8dna kariera\n_START_PARAGRAPH_\nLeta 2008 je Mirnesa \xc5\xa0i\xc5\xa1i\xc4\x87a v Slovensko nogometno reprezentanco povabil selektor Matja\xc5\xbe Kek. Debitiral je na prijateljski tekmi proti Danski v Novi Gorici (6.2.), kjer je kljub porazu navdu\xc5\xa1il slovensko javnost. Prvi gol v dresu Slovenije je zabil \xc5\xbee na svoji drugi tekmi, prav tako prijateljski, 26. marca 2008 v gosteh na Mad\xc5\xbearskem. Drugi gol je dosegel iz kazenskega strela, 20. avgusta 2008 na prijateljski tekmi proti Hrva\xc5\xa1ki v Mariboru._NEWLINE_V kvalifikacijskem ciklusu za nastop na Svetovnem prvenstvu v Ju\xc5\xbenoafri\xc5\xa1ki republiki (JAR) je zbral 5 nastopov, selektor Matja\xc5\xbe Kek ga je uvrstil na \xc5\xa1ir\xc5\xa1i seznam potnikov za pot v JAR, a je v zadnjem\xc2\xa0\xc2\xbbizlo\xc4\x8dilnem krogu\xc2\xab\xc2\xa0izpadel in ostal brez nastopa na svetovnem prvenstvu. Kljub razo\xc4\x8daranju je dejal, da bo reprezentanci in selektorju na voljo tudi v prihodnje.'